Poročilo mentorja

Urška Lampret

**Idejno nasprotje in spopad med krščanstvom in komunizmom v času revolucije na Slovenskem**

Mentor: izr. prof. dr. Vojko Strahovnik

Doktorska disertacija z naslovom Idejno nasprotje in spopad med krščanstvom in komunizmom v času revolucije na Slovenskem, ki jo je pripravila kandidatka Urška Lampret, predstavlja izvirno znanstveno-raziskovalno besedilo, ki se osredotoča na omenjeno nasprotje, pri tem pa ga poskuša misliti v okviru zgodovinskih izkušenj ter si ob tem zastavlja tudi vprašanja, ki so povezana s tranzicijsko pravičnostjo, spravo ter z interpretacijo izbranih vidikov tega nasprotja in njihovimi zgodovinskimi posledicami za slovenski prostor v okviru Girardove mimetične teorije.

Disertacijo tvori osem poglavij. V uvodnem poglavju avtorica poda metodološka izhodišča ter oblikuje svoje raziskovalne cilje. Drugo poglavje se ukvarja z idejnim nasprotjem med krščanstvom in komunizmom, pri čemer analizira temeljne postavke krščanske antropologije ter izpostavi, da so le-te posebej v oziru človeške svobode, dialoškosti in človeka kot bitja odnosa v pomembnem nasprotju z izhodišči komunistične misli. V tretjem poglavju avtorica zariše nekatere vidike oziroma odseve tega nasprotja v obdobju 2. svetovne vojne in revolucije na Slovenskem. V okviru tega poglavje doda tudi posamezne zgodbe oziroma zgodovinske izkušnje posameznikov, kajti nato v četrtem poglavju odpre vprašanje dolžnosti upora proti komunizmu kot moralne dolžnosti kristjana. Peto poglavje z naslovom Cerkev kot moralna avtoriteta in naravni nosilec upora in nasprotovanja proti komunizmu na Slovenskem analizira, zakaj in v kolikšni meri je lahko Katoliška cerkev predstavljala torišče takšnega upora. Šesto poglavje predstavi revolucionarno nasilje, povojni totalitarni sistem in vprašanje ponovne vzpostavitve pravičnosti z elementi tranzicijske pravičnosti. Sedmo poglavje uporabi Girardovo teorijo grešnega kozla kot razlagalnega okvira konflikta med krščanstvom in komunizmom, pri čemer vzpostavi uporabnost takšnega razlagalnega okvirja, hkrati pa nakaže tudi njegove meje. V sklepnem poglavju povzame ključne ugotovitve.